
J e g y z ő k ö n y v

Készült Bácsalmás Város Önkormányzata Képviselő-testületének 2016. január 14-én, 14.00 órai kezdettel, Bácsalmáson, a Városháza I. emeleti polgármesteri tárgyalójában megtartott rendkívüli ülésén. 

Jelen vannak:

Németh Balázs polgármester, Tóth Árpád alpolgármester, dr. Bakó Mária Lujza, Csémy László, Légrádi Mária, Márai András, Nagy Gábor, valamint Schaffer Tünde képviselők (8);

Patocskai Ibolya jegyző, Vérné Soltész Ilona városüzemeltetési ügyintéző, Pesti Jenő, a TŰZKER IMP Tüzeléstechnikai Szolgáltató és Kereskedelmi Bt. (a továbbiakban: Tűzker Bt.) ügyvezetője, Pesti Dániel, a Tűzker Bt. ügyintézője, valamint Juhász Jenő, a Petőfi Népe tudósítója (5);

Jegyzőkönyvvezető: Zobokiné Bite Gyöngyi testületi ügyintéző;
Az ülésről távolmaradt: Turcsányi Csaba képviselő (1).

Németh Balázs polgármester a megjelentek köszöntése után az ülést megnyitja. Megállapítja a határozatképességet, mert a megválasztott 9 főből 8 fő van jelen (89 %). Jegyzőkönyv-hitelesítőknek Légrádi Mária és Márai András képviselőket javasolja kijelölni, majd a javaslatát szavazásra bocsátja. 

A képviselő-testület egyhangúlag (8 igen szavazattal) az alábbi határozatot hozza:

1/2016. (I. 14.) Bácsalmás v. öh.
Jegyzőkönyv-hitelesítők

kijelölése 
Határozat
Bácsalmás Város Önkormányzatának Képviselő-testülete Légrádi Mária és Márai András képviselőket jelöli ki jegyzőkönyv-hitelesítőknek.

Németh Balázs polgármester a meghívóban jelzett napirendi pont megtárgyalását javasolja, majd a javaslatának az elfogadását – más indítvány nem lévén – szavazásra bocsátja.
A képviselő-testület egyhangúlag (8 igen szavazattal) az alábbi határozatot hozza:
2/2016. (I. 14.) Bácsalmás v. öh.
Napirend megállapítása 
Határozat
I.
Bácsalmás Város Önkormányzatának Képviselő-testülete a 2016. január 14-i rendkívüli ülésén a következő napirendi pontot tárgyalja meg:

1. Kéményseprő-ipari közszolgáltatás ellátása (1. sz. előterjesztés)
II.
Jelen határozat normatív határozat.

A határozatról értesül:

- kivonattal:
1. Németh Balázs polgármester



2. Patocskai Ibolya jegyző, általa az osztályvezetők

1. napirendi pont
Kéményseprő-ipari közszolgáltatás ellátása 

(Az 1. sz. előterjesztés a jegyzőkönyv melléklete.)
Németh Balázs polgármester ismerteti az előterjesztés lényegét. Kissé fél attól, hogy egy katasztrófavédelmi szervezet hogyan tudja majd ellátni ezt a feladatot. Érdeklődik, hogy Bácsalmáson kb. mennyit fizet a lakosság évente a szolgáltatásért.
Pesti Dániel, a Tűzker Bt. ügyintézője kijelenti, hogy kb. évi bruttó 4 M Ft-ot fizet a lakosság a szolgáltatásért Bácsalmáson, a vállalkozók ezután is fizetni fogják a díjat.
Németh Balázs polgármester azt támogatja, hogy a kéményseprő-ipari szolgáltatást a közszolgáltatási szerződés alapján biztosítsák 2018-ig.
Légrádi Mária bizottsági elnök érdeklődik, hogy az első félévi díjat a lakosságnak ki kell-e fizetnie.
Pesti Dániel, a Tűzker Bt. ügyintézője igennel válaszol, hozzátéve, hogy az előző évben elfogadott ütemtervet tartaniuk kell, két ellenőrzés között 1 évnek el kell telnie. Július 1-jétől a lakosság részére ingyenes a közszolgáltatás, de az előzetes írásbeli értesítés szerinti harmadik időpontban végzett szolgáltatásért már kiszállási díjat kell fizetni. A katasztrófavédelem megyei igazgatósága kéthavonta ellenőrzi a cégüket. 
Pesti Jenő, a Tűzker Bt. ügyvezetője hozzáteszi, hogy jogszabály határozza meg az ellenőrzések közötti időtartamot, amelynek be nem tartásáért több millió forintra büntethetik meg őket. 
Németh Balázs polgármester kérdezi, hogy mennyi időnek kell eltelnie két ellenőrzési időpont között.
Pesti Jenő, a Tűzker Bt. ügyvezetője 30 napot nevez meg válaszában.

Pesti Dániel, a Tűzker Bt. ügyintézője elmondja, hogy a katasztrófavédelem valószínűsíthetően át fogja venni a dolgozóikat. A törvényből kikerült a szakmai végzettségre vonatkozó szabályozás, a tevékenységet bárki, akár közfoglalkoztatott is végezheti majd.
Pesti Jenő, a Tűzker Bt. ügyvezetője szerint előfordulhat, hogy olyan személy is bekerülhet ebbe a körbe, akit nem szívesen enged be a magánszemély a lakásába.
Dr. Bakó Mária Lujza képviselő aggályosnak tartja, hogy esetleg egy hozzá nem értő személy végezhet majd ellenőrzést a gázfűtéses épületekben.
Tóth Árpád alpolgármester szerint nagy a felelőssége a katasztrófavédelemnek; biztos abban, hogy átveszik a szakmai állományt, és ha közfoglalkoztatottakban gondolkodnak, azokat képezni fogják.
Dr. Bakó Mária Lujza képviselő a határozati javaslat 3. pontjára utalva érdeklődik, hogy mit tartalmaz a helyi rendelet.
Németh Balázs polgármester kijelenti, hogy az önkormányzati rendelet többek között a kéményseprő-ipari közszolgáltatási díjtételeket tartalmazza, amelyeket július 1-jétől hatályon kívül kell helyezni. Több hozzászólás nem lévén az előterjesztés határozati javaslatának az elfogadását szavazásra bocsátja.
A képviselő-testület egyhangúlag (8 igen szavazattal) az alábbi határozatot hozza:
3/2016. (I. 14.) Bácsalmás v. öh.

A kéményseprő-ipari tevékenységről szóló 

törvény hatálybalépésével kapcsolatos feladatok 
Határozat
1.
Bácsalmás Város Önkormányzatának Képviselő-testülete (a továbbiakban: Képviselő-testület) úgy határoz, hogy a kéményseprő-ipari tevékenységről szóló 2015. évi CCXI. törvény 10. § (1) bekezdés a) pontja alapján a kéményseprő-ipari közszolgáltatást Bácsalmás Város Önkormányzata és a Tűzker IMP Tüzeléstechnikai Szolgáltató és Kereskedelmi Bt. között 2013. május 29. napján kötött szerződés alapján annak lejártáig (2018. május 31-ig) biztosítani kívánja azzal a feltétellel, hogy a lakosság számára térítésmentesen igénybe vehető szolgáltatás fedezetét kizárólag az állami költségvetés biztosítja.

2.
A Képviselő-testület jóváhagyja az előterjesztés és a jelen határozat mellékletét képező, a kéményseprő-ipari közszolgáltatás ellátása tárgyában Bácsalmás Város Önkormányzata és a Tűzker IMP Tüzeléstechnikai Szolgáltató és Kereskedelmi Bt. között 2013. május 29. napján kötött szerződés 1. számú módosítását és felhatalmazza Németh Balázs polgármestert annak aláírására.

3.
A Képviselő-testület felkéri Patocskai Ibolya jegyzőt a kötelező kéményseprő-ipari közszolgáltatásról szóló 15/2013. (VI. 27.) önkormányzati rendelet 2016. július 1-jei hatályon kívül helyezésének előkészítésére.

Határidő: azonnal és 2016. május 31. (a 3. pontra)

Felelős: Németh Balázs polgármester

Operatív felelős: Vérné Soltész Ilona városüzemeltetési ügyintéző

A határozatról értesül:

- kivonattal:
1. Németh Balázs polgármester



2. Patocskai Ibolya jegyző



3. Horváth István Attila PBÜ osztályvezető



4. Vérné Soltész Ilona városüzemeltetési ügyintéző

- levélben:
1. a hivatásos katasztrófavédelmi szerv


2. Tűzker IMP Tüzeléstechnikai Szolgáltató és Kereskedelmi Bt. 

(6440 Jánoshalma, Kőrösi Cs. u. 50.)

Melléklet a 3/2016. (I. 14.) Bácsalmás v. öh. jelölésű határozathoz
SZOLGÁLTATÁSI SZERZŐDÉS 1. SZ. MÓDOSÍTÁSA

amely létrejött egyrészről 

Név: Bácsalmás Városi Önkormányzat

székhely: 6430 Bácsalmás, Gr. Teleki J. u. 4-8.

adószám: 15724320-2-03 

mint Önkormányzat – (a továbbiakban: Önkormányzat),

másrészről:

Név: Tűzker IMP Tüzeléstechnikai Szolgáltató és Kereskedelmi Bt.

székhely: 6440 Jánoshalma, Kőrösi Cs. u. 50. 

adószám: 20494218-2-03

mint Szolgáltató - (a továbbiakban: Szolgáltató) között alulírott helyen és napon az alábbi feltételekkel.
A Felek a közöttük 2013. május 29. napján kéményseprő-ipari közszolgáltatás tárgyában létrejött szerződést az alábbiak szerint módosítják:

1.

A Szolgáltatói szerződés 1. pontjában a „2012. évi XC.” szövegrész helyére a „2015. évi CCXI.” szövegrész kerül.
2.

A Szolgáltatói szerződés 2. pontjában a „valamint az Önkormányzat Képviselő-testületének a kötelező kéményseprő-ipari közszolgáltatás ellátására vonatkozó mindenkor hatályos rendelete” szövegrész törlődik.
3.

A Szolgáltatási szerződés 6. pontja helyébe az alábbi 6. pont kerül:

„6. A kéményseprő-ipari tevékenységről szóló 2015. évi CCXI. törvény (továbbiakban: Törvény) 10. § (10) bekezdése alapján az Önkormányzat a központi költségvetésből megigényli a közszolgáltatás 2015. július 1-i állapot szerinti közszolgáltatási díjának megfelelő összeget. Az igényelhető összeget a közszolgáltatási díjból befolyó bevétel csökkenti. Az Önkormányzat a Törvény 10. § (10) bekezdése alapján igényelt összeget az Önkormányzat számlájára történő beérkezéstől számított 8 napon belül a Közszolgáltatónak átutalja.

A Szolgáltató a kéményseprő-ipari tevékenység finanszírozásának módosulása miatt az Önkormányzatot terhelő adminisztrációs kötelezettséget teljes körűen átvállalja és a közszolgáltatási díj központi költségvetésből történő igényléshez szükséges dokumentumokat a meghatározott példányszámban biztosítja az Önkormányzat részére.

Az Önkormányzat saját forrást nem biztosít a kéményseprő-ipari közszolgáltatás ellátására. A Szolgáltató az Önkormányzat által, a központi költségvetésből igényelt és kapott összegen felül az Önkormányzattal szemben egyéb pénzügyi követelést semmilyen jogcímen nem támaszt.”

4.

A Szolgáltatási szerződés 7. pontja helyébe az alábbi 7. pont kerül:

„7. Jelen szerződésben nem szabályozott kérdésekben a Polgári Törvénykönyvről szóló 2013. évi V. törvény, a Közbeszerzésekről szóló 2015. évi CXLIII. törvény; a kéményseprő-ipari közszolgáltatás szakmai szabályairól szóló 63/2012. (XII.11.) BM rendelet, a kéményseprő-ipari közszolgáltatásról szóló törvény végrehajtásáról szóló 347/2012 (XII.11.) Korm. rendelete az irányadó.”

A felek a jelen módosítással nem érintett szerződéses feltételeket változatlan tartalommal fogadják

el hatályosnak.

Bácsalmás, 2016. január …..


……………………………………………
……………………………………………..


Önkormányzat
Szolgáltató

Németh Balázs polgármester – több napirendi pont nem lévén – megköszöni a részvételt, és az ülést 14 óra 22 perckor berekeszti.
K. m. f.

Németh Balázs
Patocskai Ibolya

polgármester
jegyző


Légrádi Mária
Márai András

képviselők, jegyzőkönyv-hitelesítők
